**Contract de servicii**

**nr. \_\_\_\_\_\_\_\_\_\_\_\_\_\_ din data de \_\_\_\_\_\_\_\_\_\_\_\_\_\_\_**

**1. Părțile contractante**

1.1. În temeiul Legii 98/2016 privind achizițiile publice si a H.G. nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, s-a încheiat prezentul contract de servicii,

Între

**DIRECȚIA GENERALĂ DE ASISTENȚĂ SOCIALĂ ȘI PROTECȚIA COPILULUI HARGHITA**, cu sediul în Miercurea Ciuc, Piața Libertății nr. 5, județul Harghita, telefon: 0266314711, fax 0266207754, cod fiscal 9798918, cont nr. RO71TREZ24A680600580102X și RO55TREZ24A680600580101X, deschise la Trezoreria Miercurea-Ciuc, reprezentată prin Elekes Zoltan, director general și Székely-Béres Zsolt, director general adjunct economic, în calitate de achizitor, pe de o parte

și

**S.C. …...... S.R.L**, cu sediul în …….., str.……. nr. ….., , județul …, telefon …………………, număr de înregistrare la ORC ……………………………., cod fiscal RO ……………., cont IBAN nr. …………., deschis la ……………., reprezentată prin **…………..**, având funcția de administrator, în calitate de **contractant**, pe de altă parte.

**2. Definiții**

2.1. În prezentul contract următorii termeni vor fi interpretați astfel:

* + - 1. **contract** - prezentul contract și toate anexele sale;
      2. **achizitor și contractant** - părțile contractante, așa cum sunt acestea numite în prezentul contract;
      3. **prețul contractului** - prețul plătibil contractantului de către achizitor, în baza contractului, pentru îndeplinirea integrală și corespunzătoare a tuturor obligațiilor sale, asumate prin contract;
      4. **forța majoră** - reprezintă o împrejurare de origine externă, cu caracter extraordinar, absolut imprevizibilă și inevitabilă, care se află în afara controlului oricărei părți, care nu se datorează greșelii sau vinei acestora, și care face imposibilă executarea și, respectiv, îndeplinirea contractului; sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă, ci enunțiativă. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți;
      5. **zi** - zi calendaristică; **an** - 365 zile.

**3. Interpretare**

3.1. În prezentul contract, cu excepția unei prevederi contrare, cuvintele la forma singular vor include forma de plural și viceversa, acolo unde acest lucru este permis de context.

3.2. Termenul „zi” sau „zile” sau orice referire la zile reprezintă zile calendaristice dacă nu se specifică în mod diferit.

**Clauze obligatorii**

**4. Obiectul principal al contractului**

**4.1.** Obiectul contractului constă în: ***SERVICII DE PROIECTARE TEHNICĂ în cadrul proiectului „Dezvoltarea de noi servicii prin înființarea unui centru de zi și a unei case tip familial în localitatea Bilbor, județul Harghita”, Cod SMIS 146176.***

**5. Prețul contractului**

5.1. Prețul convenit pentru îndeplinirea contractului, plătibil contractantului de către achizitor, este de **\_\_\_\_\_\_\_\_\_\_\_ lei** la care se adaugă **TVA \_\_\_\_\_\_\_\_\_\_\_ lei,** din care**:**

* Proiect tehnic și Detalii de execuție … lei fără TVA, la care se adaugă TVA în valoare de ......... lei
* Documentații tehnice necesare și cheltuieli pentru obținerea avizelor ............ lei fără TVA, la care se adaugă TVA în valoare de ........... lei
* Verificarea tehnică …… lei fără TVA, la care se adaugă TVA în valoare de ........... lei
* Asistența tehnică din partea proiectantului …… lei fără TVA, la care se adaugă TVA în valoare de ........... lei

**6. Durata contractului**

6.1. Durata prezentului contract începe de la semnarea și înregistrarea acestuia la sediul autorității contractante și se termină la stingerea tuturor obligațiilor părților.

6.2. Contractul operează valabil între părți, potrivit legii ofertei și documentației de atribuire, de la data intrării în vigoare și până la epuizarea convențională sau legală a oricărui efect pe care îl produce.

**7. Executarea contractului**

7.1. Executarea contractului este de 13 luni, defalcat astfel:

(1) Predarea documentației tehnico-economice către beneficiar, se va face în termen de maxim 3 luni de la data confirmării primirii ordinului de începere a serviciilor de proiectare;

1. Asistența tehnică din partea proiectantului se va desfășura pe toată perioada de execuție a lucrărilor, respectiv 10 luni.

**8. Documentele contractului**

8.1. Documentele contractului sunt:

a) caietul de sarcini, inclusiv clarificările și/sau măsurile de remediere aduse până la depunerea ofertelor în ceea ce privește aspectele tehnice și financiare;

b) oferta, respectiv propunerea tehnică și propunerea financiară, inclusiv clarificările din perioada de evaluare;

c) garanția de bună execuție;

d) graficul de prestare a serviciilor;

e) angajamentul ferm de susținere din partea unui terț, dacă este cazul;

f) acordurile de subcontractare, daca este cazul, și/sau contractele cu subcontractanții, în măsura în care în contractul de achiziție publică/acordul-cadru este reglementat un mecanism de efectuare a plăților directe către subcontractanți;

g) acordul de asociere, dacă este cazul.

**9. Obligațiile principale ale contractantului**

9.1. (1) Contractantul se obligă să obțină toate aprobările, acordurile, avizele și autorizațiile, în numele DGASPC Harghita, cu respectarea prevederilor Legii nr. 50/1991 privind autorizarea executării lucrărilor de construcții, republicată, cu modificările și completările ulterioare.

(2) Proiectul la fază DTAC va fi depus de Contractant la sediul DGASPC Harghita în vederea eliberării Autorizației de construire.

(3) Costurile aferente obținerii avizelor, acordurilor și autorizațiilor vor fi suportate de către Contractant.

9.2. Să elaboreze proiectul tehnic cu respectarea prevederilor H.G. nr. 907/2016, cu modificările și completările ulterioare.

9.3. (1) Să întocmească și să transmită achizitorului într-un număr de 5 (cinci) exemplare în original, 2 (două) exemplare în copie și 1 (un) exemplar în format electronic (scanarea documentației tehnice):

a) proiectul tehnic de execuție, întocmit conform prevederilor legale în vigoare – pentru fiecare obiectiv în parte se vor prezenta: antemăsurători și listele de cantități de lucrări cu încadrarea acestora în normativele de proiectare și indicatoarele de norme de deviz în vigoare, extrase de materiale, manoperă, utilaj și transport, liste procurare utilaje și fișe tehnice;

b) detalii de execuție;

c) planul de securitate și sănătate în muncă, adaptat conținutului proiectului;

d) programul de control al calității, pe specialități (arhitectură, rezistență, instalații), cu precizarea fazelor determinante, vizat de persoană atestată;

(3) Conținutul DTAC și al proiectului tehnic va respecta prevederile H.G. nr. 907/2016, cu modificările și completările ulterioare.

(4) Potrivit Legii nr. 319/2006, cu modificările și completările ulterioare, și a H.G. nr. 300/2006 privind cerințele minime de securitate și sănătate pentru șantierele temporare sau mobile, cu modificările și completările ulterioare, Contractantul se obligă să elaboreze planul de securitate și sănătate, parte din proiectul lucrării și adaptat conținutului acestuia.

(5) Planul de securitate și sănătate trebuie să respecte cerințele prevăzute la art. 17 din H.G. nr. 300/2006, cu modificările și completările ulterioare.

(6) Cuprinsul planului de securitate și sănătate va respecta prevederile art. 19 și 20 din H.G. nr. 300/2006, cu modificările și completările ulterioare.

9.4. Potrivit Legii nr. 10/1995, republicată, cu modificările și completările ulterioare, și a H.G. nr. 925/1995 pentru aprobarea Regulamentului de verificare și expertizare tehnică de calitate a proiectelor, a execuției lucrărilor și a construcțiilor, Contractantul se obligă:

* să asigure prin proiecte și detalii de execuție nivelul de calitate corespunzător cerințelor fundamentale stabilite prin lege, cu respectarea reglementărilor tehnice și a clauzelor contractuale;
* să elaboreze caietele de sarcini, instrucțiunile tehnice privind execuția lucrărilor, exploatare, întreținere și reparații, precum și, după caz, proiectele de urmărire privind comportarea în timp a construcțiilor;
* să stabilească prin proiect, fazele de execuție determinante pentru lucrările aferente cerințelor și să participe pe șantier la verificările de calitate legate de acestea;
* să stabilească modul de tratare a defectelor apărute în execuție, din vina Contractantului, la construcțiile la care trebuie să asigure nivelul de calitate corespunzător cerințelor, precum și urmărirea aplicării pe șantier a soluțiilor adoptate, după însușirea acestora de către specialiști verificatori de proiecte atestați;
* să asigure asistența tehnică pentru proiectul elaborat, pe întreaga perioadă de execuție a construcțiilor;
* să asigure participarea obligatorie a Contractantului coordonator de proiect și, după caz, a proiectanților pe specialități la toate fazele de execuție stabilite prin proiect și la recepția la terminarea lucrărilor;
* să participe la întocmirea cărții tehnice și la recepția lucrărilor executate;
* să întocmească și să prezinte în fața comisiei de recepție punctul său de vedere privind execuția construcției.

9.5. Contractantul se obligă să elaboreze documentațiile de proiectare în conformitate cu normativele în vigoare și să asigure asistența tehnică pe perioada de realizare a lucrărilor.

9.6. Contractantul are obligația de a presta serviciile prevăzute în contract cu profesionalismul și promptitudinea cuvenite angajamentului asumat și în conformitate cu propunerea sa tehnică și cu soluția tehnico-economică aprobată.

9.7. Contractantul este pe deplin responsabil pentru prestarea serviciilor în conformitate cu contractul convenit. Totodată este răspunzător atât de siguranța tuturor operațiunilor și metodelor de prestare utilizate, cât și de calificarea personalului folosit pe toată durata contractului.

9.8. Contractantul garantează că serviciile prestate în baza contractului vor avea calitățile declarate de către acesta în contract, vor corespunde reglementărilor tehnice în vigoare și nu vor fi afectate de vicii care ar diminua sau ar anula valoarea ori posibilitatea de utilizare, conform condițiilor normale de folosire sau celor specificate în contract.

9.1.9. Contractantul va respecta prevederile prezentului contract, precum și cele ale Legii nr. 10/1995, republicată, cu modificările și completările ulterioare, asumându-și toate responsabilitățile ce decurg atât din conținutul contractului, cât și a prevederilor legale în vigoare.

9.10. Dacă în perioada de execuție a lucrărilor, pe baza documentațiilor elaborate, se constată că proiectul nu se poate aplica datorită unor erori de proiectare, Contractantul este obligat să refacă proiectul, fără plată, în termen de până la 15 zile de la cererea achizitorului.

9.11. Proiectul tehnic va putea fi pus în execuție numai după avizarea acestuia de către OI ADR Sud-Est în ceea ce privește conformitatea cu studiul de fezabilitate/ documentația de avizare a lucrărilor de intervenții și a menținerii criteriilor de eligibilitate și selecție.

**10. Obligațiile achizitorului**

10.1. Achizitorul se obligă să plătească prețul convenit în prezentul contract pentru serviciile prestate, în termen de cel mult 30 de zile de la emiterea facturii.

10.2. Achizitorul se obligă să semneze de primire pentru documentațiile tehnice predate în termen de 2 (două) zile de la predare, conform calendarului de activități din Caietul de sarcini.

10.3. Achizitorul se obligă să pună la dispoziția Contractantului toate informațiile disponibile în vederea obținerii rezultatelor așteptate.

10.4. Organizarea recepției preliminare și finale la terminarea tuturor prestațiilor executate în conformitate cu prevederile prezentului Caiet de Sarcini;

10.5. Notificarea în timp util a Contractantului în vederea asigurării asistenței tehnice pe durata execuției lucrărilor pentru care a întocmit proiectul până la recepția finală a lucrărilor;

10.6. Documentarea în scris a oricărui motiv de respingere a rezultatelor furnizate de Contractant în cadrul Contractului, prin raportare la prevederile legale, la reglementările tehnice în vigoare și la cerințele prezentului Caiet de Sarcini, după caz.

**11. Sancțiuni pentru neîndeplinirea culpabilă a obligațiilor**

11.1. În cazul în care, din vina sa exclusivă, contractantul nu reușește să-și execute obligațiile asumate prin contract, atunci achizitorul are dreptul de a deduce din prețul contractului rămas de executat, ca penalități, o sumă echivalentă cu o cotă procentuală de  **0,1% pentru fiecare zi de întârziere.**

11.2. În cazul în care contractantul nu predă documentația tehnică într-un termen de maxim 30 de zile de la expirarea termenului inițial de predare, achizitorul își rezervă dreptul de a rezilia în mod unilateral contractul printr-o notificare scrisă adresată contractantului, fără nici o compensație, cu dreptul achizitorului de a pretinde daune-interese.

11.3. În cazul în care achizitorul nu onorează facturile în termen de 30 zile de la expirarea termenului prevăzut la art. 10.1., atunci acesta are obligația de a plăti, ca penalități, o sumă echivalentă cu o cotă de **0,1% din plata neefectuată pentru fiecare zi de întârziere**.

11.4. Achizitorul își rezervă dreptul de a renunța oricând la contract, printr-o notificare scrisă adresată contractantului, fără nici o compensație, dacă acesta din urmă dă faliment, cu condiția ca această anulare să nu prejudicieze sau să afecteze dreptul la acțiune sau despăgubire pentru prestator. În acest caz, contractantul are dreptul de a pretinde numai plata corespunzătoare pentru partea din contract îndeplinită până la data denunțării unilaterale a contractului.

11.5. Nerespectarea obligațiilor asumate prin prezentul contract de către una dintre părți, în mod culpabil, dă dreptul părții lezate de a considera contractul reziliat de drept / de a cere rezilierea contractului și de a pretinde plata de daune-interese.

**Clauze specifice**

**12. Garanția de bună execuție a contractului**

12.1. Contractantul are obligația de a constitui garanția de bună execuție în valoare de 10% din valoarea totală a contractului, fără TVA, conform celor menționate în prezentul capitol și în conformitate cu art. 40 din H.G. 395/2016, cu modificările și completările ulterioare.

12.2. Garanția de bună execuție se constituie prin virament bancar sau printr-un instrument de garantare emis de o instituție de credit din România sau din alt stat sau de o societate de asigurări, în condițiile legii, și devine anexă la contract, prevederile art. 36 alin. (3) și (5) aplicându-se în mod corespunzător. Garanția se va constitui în maximum 5 zile lucrătoare de la semnarea contractului.

12.3. În cazul în care garanția se constituie prin rețineri succesive, contractantul are obligația de a deschide la unitatea Trezoreriei Statului din cadrul organului fiscal competent în administrarea acestuia un cont de disponibil distinct la dispoziția autorității contractante. Suma inițială care se depune de către contractant în contul de disponibil astfel deschis nu trebuie să fie mai mică de 0,5% din prețul contractului. Pe parcursul îndeplinirii contractului, autoritatea contractantă urmează să alimenteze acest cont de disponibil prin rețineri succesive din sumele datorate și cuvenite contractantului până la concurența sumei stabilite drept garanție de bună execuție în documentația de atribuire. Autoritatea contractantă va înștiința contractantul despre vărsământul efectuat, precum și despre destinația lui. Din contul de disponibil deschis la Trezoreria Statului pe numele contractantului pot fi dispuse plăți atât de către contractant, cu avizul scris al autorității contractante care se prezintă unității Trezoreriei Statului, cât și de unitatea Trezoreriei Statului la solicitarea scrisă a autorității contractante în favoarea căreia este constituită garanția de bună execuție, în situația prevăzută la art. 41 din HG 395/2016.

12.4. Achizitorul are dreptul de a emite pretenții asupra garanției de bună execuție, în limita prejudiciului creat, dacă Prestatorul nu își îndeplinește din culpa sa obligațiile asumate prin prezentul contract. Anterior emiterii unei pretenții asupra garanției de bună execuție achizitorul are obligația de a notifica acest lucru Prestatorului, precizând totodată obligațiile care nu au fost respectate.

12.5. Achizitorul are obligația eliberării/restituirii garanției de bună execuție în conformitate cu prevederile art. 42 din HG 395/2016, cu modificările și completările ulterioare.

**13. Modalități de plată**

13.1. Achizitorul are obligația de a efectua plata către Contractant în 30 de zile de la emiterea facturii de către acesta.

13.2. Dacă achizitorul nu onorează facturile în termen de 30 de zile de la expirarea perioadei convenite, atunci Contractantul are dreptul de a sista prestarea serviciilor sau de a diminua ritmul prestării. Imediat ce achizitorul își onorează restanța, Contractantul va relua prestarea serviciilor în cel mai scurt timp posibil.

13.3. Plata pentru serviciile de proiectare tehnică se va face în proporție de 100% din valoarea acestora în baza procesului verbal de recepție a serviciilor de proiectare semnat fără obiecțiuni. Factura aferentă valorii serviciilor de proiectare pentru care se solicită plata va fi emisă numai după recepționarea fără obiecțiuni de către achizitor a documentației tehnico-economice, verificată de către verificatori atestați, fiind însoțită de procesul verbal de recepție a documentației și numai după obținerea avizului de conformitate a proiectului tehnic emis de AM/OI.

13.4. Pentru serviciile de asistență tehnică plata se va face eșalonat, simultan și procentual coroborat cu plata execuției lucrărilor, în conformitate cu situațiile de plată acceptate de beneficiarul investiției.

**14. Începere, finalizare, întârzieri, sistare**

14.1. (1) Prestatorul are obligația de a începe prestarea serviciilor imediat după emiterea ordinului de începere a serviciilor și confirmarea primirii acestuia.

(2) În cazul în care prestatorul suferă întârzieri și/sau suportă costuri suplimentare, datorate în exclusivitate achizitorului, părțile vor stabili de comun acord:

a) prelungirea perioadei de prestare a serviciului; și

b) totalul cheltuielilor aferente, dacă este cazul, care se vor adăuga la prețul contractului.

14.2. (1) Serviciile prestate în baza contractului sau, dacă este cazul, oricare fază a acestora prevăzută a fi terminată într-o perioadă stabilită în graficul de prestare, trebuie finalizate în termenul convenit de părți, termen care se calculează de la data începerii prestării serviciilor.

(2) În cazul în care:

orice motive de întârziere, ce nu se datorează prestatorului, sau

alte circumstanțe neobișnuite susceptibile de a surveni, altfel decât prin încălcarea contractului de către prestator, îndreptățesc prestatorul de a solicita prelungirea perioadei de prestare a serviciilor sau a oricărei faze a acestora, atunci părțile vor revizui, de comun acord, perioada de prestare și vor semna un act adițional.

14.3. Dacă pe parcursul îndeplinirii contractului prestatorul nu respectă graficul de prestare, acesta are obligația de a notifica acest lucru, în timp util, achizitorului. Modificarea datei/perioadelor de prestare asumate în graficul de prestare se face cu acordul părților, prin act adițional.

14.4. În afara cazului în care achizitorul este de acord cu o prelungire a termenului de execuție, orice întârziere în îndeplinirea contractului dă dreptul achizitorului de a solicita penalități prestatorului.

14.5.În cazul în care, din vina sa exclusivă, Prestatorul nu reușește să-și îndeplinească obligațiile asumate prin contract, atunci achizitorul are dreptul de a deduce din prețul contractului, ca penalități, o sumă echivalentă cu o cotă procentuală din prețul contractului.

14.6. Cota procentuală pentru fiecare zi de întârziere va fi de 0,1% din valoarea contractului de servicii.

14.7.În cazul în care achizitorul nu onorează facturile în termen de 28 de zile de la expirarea perioadei convenite pentru plata facturilor, atunci acesta are obligația de a plăti penalități în cuantum de 0,1 % din valoarea facturilor neachitate.

14.8. Întinderea daunelor-interese trebuie stabilită, în mod definitiv și irevocabil, de o instanță competentă.

14.9. Suma totală a daunelor-interese nu se poate întinde peste valoarea prezentului contract.

**15. Modificarea contractului**

15.1. Părțile au dreptul, pe durata perioadei de valabilitate a Contractului, de a conveni modificarea și/sau completarea clauzelor acestuia, fără organizarea unei noi proceduri de atribuire, cu acordul Părților, fără a afecta caracterul general al Contractului, în limitele dispozițiilor prevăzute de art. 221-222 din Legea nr. 98/2016, coroborate cu prevederile referitoare la modificări contractuale din H.G. nr. 395/2016 (art. 164, 165 și 1651).

15.2. Modificările nesubstanțiale, astfel cum sunt stabilite prin legislația achizițiilor publice, sunt singurele modificări ale Contractului care pot fi făcute fără organizarea unei noi proceduri de atribuire.

15.3. Modificările contractuale, astfel cum sunt stabilite la clauzele 16.1. și 16.2., nu trebuie să afecteze, în nici un caz și în nici un fel, rezultatul procedurii de atribuire, prin anularea sau diminuarea avantajului competitiv pe baza căruia Contractantul a fost declarat câștigător în cadrul procedurii de atribuire.

15.4. Partea care propune modificarea Contractului are obligația de a transmite celeilalte Părți o notificare cu propunerea de modificare a Contractului.

**16. Ajustarea prețului**

16.1 Prețurile sunt fixe și nu fac obiectul unei ajustări.

**17. Subcontractanți**

17.1. Prestatorul poate încheia contracte cu subcontractanți în aceleași condiții în care el a semnat contractul cu achizitorul, cu condiția înștiințării și obținerii acordului prealabil expres al achizitorului.

17.2. Prestatorul este pe deplin răspunzător față de achizitor de modul în care îndeplinește contractul.

17.3. Subcontractantul este pe deplin răspunzător față de prestator de modul în care îndeplinește partea sa din contract.

17.4. Prestatorul comunică numele, datele de contact și reprezentanții legali ai subcontractanților săi implicați în executarea contractului de achiziție publică cel târziu la data semnării prezentului contract.

17.5. Prestatorul are dreptul de a implica noi subcontractanți, pe durata executării contractului de achiziție publică, cu condiția ca nominalizarea acestora să nu reprezinte o modificare substanțială a contractului de achiziție publică, în condițiile art. 221 din Legea 98/2016.

17.6. În această situație, Prestatorul va transmite autorității contractante informațiile cu privire la subcontractanți și va obține acordul autorității contractante privind eventualii noi subcontractanți implicați ulterior în executarea contractului.

17.8. În cazul înlocuirii sau introducerii unor noi subcontractanți după atribuirea contractului, aceștia transmit certificatele și alte documente necesare pentru verificarea inexistenței unor situații de excludere și a resurselor/capabilităților corespunzătoare părții lor de implicare în contractul care urmează să fie îndeplinit.

17.9. În scopul unei informări complete, autoritatea contractantă are dreptul de a extinde aplicarea obligațiilor prevăzute la art. 219 din Legea 98/2016:

a) cu privire la furnizorii implicați în contracte de achiziții publice de lucrări sau de servicii;

b) cu privire la subcontractanții subcontractanților contractantului sau subcontractanții aflați pe niveluri subsecvente ale lanțului de subcontractare.

17.10. Contractele dintre prestator și subcontractanți se vor constitui în anexe la prezentul contract.

**18. Forța majoră**

18.1. Forța majoră este constatată de o autoritate competentă.

18.2. Forța majoră exonerează părțile contractante de îndeplinirea obligațiilor asumate prin prezentul contract, pe toată perioada în care aceasta acționează.

18.3. Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

18.4. Partea contractantă care invocă forța majoră are obligația de a notifica celeilalte părți, imediat și în mod complet, producerea acesteia și să ia orice măsuri care îi stau la dispoziție în vederea limitării consecințelor.

18.5. Partea contractantă care invocă forța majoră are obligația de a notifica celeilalte părți încetarea cauzei acesteia în maximum 15 zile de la încetare.

18.6. Dacă forța majoră acționează sau se estimează că va acționa o perioadă mai mare de 6 luni, fiecare parte va avea dreptul să notifice celeilaltepărți încetarea de drept a prezentului contract, fără ca vreuna din părți să poată pretindă celeilalte daune-interese.

**19. Soluționarea litigiilor**

19.1. Achizitorul și prestatorul vor depune toate eforturile pentru a rezolva pe cale amiabilă, prin tratative directe, orice neînțelegere sau dispută care se poate ivi între ei în cadrul sau în legătură cu îndeplinirea contractului.

19.2. Dacă, după 5 zile de la începerea acestor tratative, achizitorul și prestatorul nu reușesc să rezolve în mod amiabil o divergență contractuală, fiecare poate solicita ca disputa să fie soluționată de instanțele judecătorești competente de la sediul Achizitorului.

**20. Limba care guvernează contractul**

20.1. Limba care guvernează contractul este limba română.

**21. Comunicări**

21.1. (1) Orice comunicare între părți, referitoare la îndeplinirea prezentului contract, trebuie să fie transmisă în scris.

(2) Orice document scris trebuie înregistrat atât în momentul transmiterii, cât și în momentul primirii.

21.2. Comunicările între părți se pot face și prin telefon, telegramă, telex, fax sau e-mail cu condiția confirmării în scris a primirii comunicării.

**22. Legea aplicabilă contractului**

22.1. Contractul va fi interpretat conform legilor din România.

Părțile au înteles să încheie azi .......................... prezentul contract în 2 (două) exemplare, la sediul achizitorului, câte unul pentru fiecare parte.

Achizitor, Prestator,

........................................................ ........................................................